Diari Oficial de la Generalitat Valenciana


Sumari del DOGV 7822, del 06-07-2016 (2016/5192)

DECRET 78/2016, d'1 de juliol, del Consell, pel qual s'aproven les bases reguladores per a la concessió directa de subvencions als ajuntaments o entitats locals menors participants en el programa de gratuïtat de llibres de text, destinades a compensar les despeses de la seua participació en el finançament del programa Xarxallibres per al curs 2015-2016, en el marc del que preveu l'article 168.1.c de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7822

Data del DOGV
:   06-07-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/5192


Data del document
:   01-07-2016

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Descriptors 

:   * Conselleria d'Educació, Investigació, Cultura i Esport
    * ajuda pública

DECRET 78/2016, d'1 de juliol, del Consell, pel qual s'aproven les bases reguladores per a la concessió directa de subvencions als ajuntaments o entitats locals menors participants en el programa de gratuïtat de llibres de text, destinades a compensar les despeses de la seua participació en el finançament del programa Xarxallibres per al curs 2015-2016, en el marc del que preveu l'article 168.1.c de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions. [2016/5192]  
PREÀMBUL  
  
L'article 27 de la Constitució Espanyola estableix el dret de totes les persones a l'educació i assigna als poders públics l'obligació de garantir-lo. Actualment aquest dret ha d'entendre's en el sentit que l'educació ha d'aconseguir uns nivells alts de qualitat per a tot l'alumnat, independentment de les condicions socials, culturals i econòmiques de la família i de l'entorn.  
La Llei Orgànica 8/1985, de 3 de juliol, reguladora del dret a l'educació (BOE 4 de juliol) estableix que totes les persones tenen dret a una educació bàsica que els permeta el desenvolupament de la personalitat i la realització d'una activitat útil a la societat.  
La Llei Orgànica 2/2006, de 3 de maig, d'Educació, en l'article tercer estableix que l'educació primària i l'educació secundària obligatòria constitueixen l'educació bàsica. Així mateix, determina en l'article quart que l'ensenyament bàsic és obligatori i gratuït per a totes les persones.  
L'article 3.10 de la Llei Orgànica 2/2006, de 3 de maig, d'Educació, per a la millora de la qualitat educativa, estableix que els cicles de Formació Professional bàsica seran d'oferta obligatòria i de caràcter gratuït.  
  
D'altra banda, l'apartat 2 de l'article 88 de l'esmentada Llei Orgànica 2/2006, estableix que les administracions educatives dotaran els centres dels recursos necessaris per a fer possible la gratuïtat en els ensenyaments obligatoris.  
Amb l'objectiu d'aconseguir la plena efectivitat de la gratuïtat per a l'alumnat d'educació primària, educació especial, educació secundària obligatòria i formació professional bàsica escolaritzat en els centres públics i en els centres privats concertats de la Comunitat Valenciana, amb data 27 d'octubre de 2015 es va publicar l'Ordre 17/2015, de 26 d'octubre, de la Conselleria d'Educació, Investigació, Cultura i Esport, per la qual es regulen les bases de les ajudes destinades als ajuntaments o entitats locals menors per a fer efectiu el programa de gratuïtat dels llibres de text i material curricular dirigit a l'alumnat que cursa ensenyaments obligatoris i de formació professional bàsica en els centres públics i privats concertats de la Comunitat Valenciana, i es convoquen les ajudes per al curs 2015-2016, Programa Xarxa de Llibres de Text de la Comunitat Valenciana (d'ara en davant Xarxallibres).  
  
L'esmentat programa ha estat cofinançat per la Generalitat, les diputacions provincials i per tots els ajuntaments que han sol·licitat la participació, aportant cada una de les administracions un terç de l'import global del cost de la convocatòria.  
Els ajuntaments de la Comunitat Valenciana han participat en el programa amb la finalitat de crear un banc de llibres de text i material curricular i garantir-ne la gratuïtat a tot l'alumnat empadronat en la localitat. Aquests, en compliment del que estableix l'esmentada ordre, van sol·licitar la participació en el programa i van adquirir el compromís d'habilitar les corresponents partides pressupostàries per a fer front a la seua part de finançament.  
La Conselleria d'Educació, Investigació, Cultura i Esport, mitjançant la corresponent resolució, va concedir l'ajuda per a fer efectiu el programa de gratuïtat de llibres de text i material curricular a tots els ajuntaments que complien amb els requisits exigits en la convocatòria.  
  
Tal com recull la memòria i informe econòmic que es troba en l'expedient d'aquest decret, hi ha ajuntaments que, malgrat haver habilitat les corresponents partides pressupostàries, finalment no han pogut executar el programa de Xarxallibres, per constar informe desfavorable sobre la seua sostenibilitat financera d'acord amb el que preveu l'article 7.4 de la Llei 7/1985, de 2 d'abril, reguladora de les bases del règim local. Cal assenyalar, que aquests ajuntaments no sols van sol·licitar participar en el programa dins del termini i en la forma corresponent, sinó que van realitzar totes les actuacions necessàries per a ser beneficiaris del programa Xarxallibres. En aquest sentit, han rebut, de forma efectiva, el finançament corresponent de la Generalitat i de la diputació provincial corresponent.  
Aquesta circumstància genera una situació desfavorable, no justificada, per a les famílies d'aqueixes localitats que ja han sol·licitat a l'ajuntament la participació en el programa Xarxallibres, han presentat les corresponents factures dels llibres de text o un altre material curricularque van adquirir per al curs escolar 2015-16 i, no obstant això, no podran ser beneficiàries de la gratuïtat de llibres de text igual que la resta de famílies que estan empadronades en altres localitats, a conseqüència de la situació financera de l'entitat local.  
Per l'esmentat motiu, tenint en compte l'objectiu i la finalitat del programa, la seua efectiva posada en marxa, i consegüent implantació en tot el territori de la Comunitat Valenciana, no pot quedar condicionada per la concreta, i en molts casos temporal, situació financera de l'entitat local en un exercici concret, en la mesura que el beneficiari últim de l'esmentat programa és l'alumnat, màximament si tenim en compte que la seua execució i desenvolupament, excepte pel que fa a la cobertura del cost de l'ajuda, no ha de tindre incidència en l'activitat econòmica i pressupostària de l'entitat local. A aquest efecte, des del Consell s'ha considerat d'interès que, excepcionalment, siga la pròpia Generalitat, en qualitat d'administració territorial responsable del desenvolupament de les polítiques educatives a la nostra comunitat, qui done cobertura a la part corresponent a les entitats que s'han vist impossibilitades de participar financerament en el projecte, per la seua especial situació econòmica i pressupostària.  
En conseqüència, es considera d'interés públic el finançament de l'aportació municipal dels ajuntaments participants en el programa que compten amb informe de sostenibilitat financera desfavorable, perquè tot l'alumnat tinga dret a una educació efectiva i gratuïta i les famílies no siguen discriminades per causes alienes a elles mateixes. El dret d'aquestes famílies no pot ser retallat per motius imputables a les administracions públiques que tenen la voluntat d'aconseguir l'objectiu fonamental, que és l'educació de qualitat i gratuïta en els nivells d'educació obligatòria.  
La solució a la situació desfavorable de les famílies lògicament no pot passar per la formulació d'una nova convocatòria, sinó perquè la Generalitat assumisca directament l'aportació dels recursos necessaris per a la plena efectivitat del procediment que s'està gestionant a través del programa Xarxallibres. La concessió directa, per part de la Generalitat, de la subvenció per l'import del terç corresponent a l'aportació dels ajuntaments amb informe de sostenibilitat financera desfavorable, té la consdieració d'en interés públic, social i econòmic.  
  
La Llei 1/2015, de 6 de febrer, de la Generalitat, d'Hisenda Pública, del Sector Instrumental i de Subvencions, preveu en l'article 168.1.C, un règim excepcional d'adjudicació consistent en la concessió directa de subvencions quan s'acrediten raons d'interés públic, social, econòmic o humanitari; prevenint que les bases reguladores per a l'atorgament directe de les subvencions s'aprovaran per decret del Consell, a proposta de la conselleria competent per raó de la matèria i amb un informe previ de la conselleria competent en matèria d'hisenda. L'esmentat decret no tindrà la consideració de disposició de caràcter general.  
  
En semblants termes es pronuncia la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el Reglament de la Llei 38/2003, respecte de l'esmentat règim excepcional d'adjudicació directa, que no se subjecta als principis de publicitat i concurrència ni al procediment de concurrència competitiva.  
Per això, amb l'informe favorable de la Conselleria d'Hisenda i Model Econòmic, a proposta del conseller d'Educació, Investigació, Cultura i Esport, d'acord amb l'article 28.c de la Llei 5/1983, de 30 de desembre, de la Generalitat, del Consell i amb la deliberació prèvia del Consell, en la seua reunió de l'1 de juliol de 2016,  
DECRETE  
  
Article 1. Objecte, àmbit d'aplicació i règim jurídic  
1. Aquest decret té com a objecte aprovar les bases reguladores per a la concessió de subvencions directes als ajuntaments o entitats locals menors participants en el programa Xarxa de Llibres de Text la Comunitat Valenciana (d'ara en avant programa Xarxallibres), destinades a compensar les despeses corresponents a la seua part de cofinançament del programa per al curs 2015-2016 i que, per no complir les condicions de sostenibilitat financera, no poden atendre'n la cobertura.  
  
2. El programa Xarxallibres està regulat per l'Ordre 17/2015, de 26 d'octubre, de la Conselleria d'Educació, Investigació, Cultura i Esport, per la qual es regulen les bases de les ajudes destinades als ajuntaments o entitats locals menors per a fer efectiu el programa de gratuïtat dels llibres de text i material curricular dirigit a l'alumnat que cursa ensenyaments obligatoris i de formació professional bàsica en els centres públics i privats concertats de la Comunitat Valenciana, i es convoquen les ajudes per al curs 2015-2016.  
3. Aquestes subvencions s'aplicaran en l'àmbit territorial de la Comunitat Valenciana als ajuntaments o entitats locals menors que reunisquen les condicions per a ser entitats beneficiàries segons s'estableix en aquest decret.  
4. D'acord amb el que preceptua l'article 168.1.c de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, per les raons d'interés públic, social, econòmic o humanitari, acreditades en l'expedient d'aquest decret, les subvencions objecte del mateix, tenen caràcter excepcional, per la qual cosa es concediran de forma directa a les entitats beneficiàries.  
  
5. En tot el no previst en aquest decret serà aplicable el que estableix la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions i en els preceptes declarats bàsics de la Llei 38/2003, de 17 de novembre, General de Subvencions i el Reial Decret 88//2006, de 21 de juliol, pel qual s'aprova el Reglament de la Llei General de Subvencions. Respecte al procediment administratiu, serà aplicable la legislació vigent en matèria de procediment administratiu comú.  
  
Article 2. Entitats beneficiàries  
1. Seran entitats beneficiàries de la subvenció regulada en aquest decret els ajuntaments i les entitats locals menors de la Comunitat Valenciana que sent beneficiàries de les ajudes convocades en la referida Ordre 17/2015, de 26 d'octubre, no poden atendre l'obligació de cofinançar el programa Xarxallibres per al curs 2015-2016, per no complir les condicions de sostenibilitat financera d'acord amb l'informe emés a aquest efecte per l'òrgan de tutela financera a què es refereix l'article 7.4 de la Llei 7/1985, de 2 d'abril, reguladora de les bases del règim local.  
2. Als efectes del que preveu l'apartat anterior, només podran adquirir la condició de beneficiaris de les subvencions previstes en aquest decret aquells ajuntaments o entitats locals menors que hagueren sol·licitat, en el marc del programa de Xarxallibres 2015-2016, l'informe sobre sostenibilitat financera a què es refereix l'article 7.4 de l'esmentada Llei 7/1985, de 2 d'abril, amb anterioritat a la data de publicació d'aquest decret.  
  
Article 3. Import de la subvenció  
1. De conformitat amb el que preveu la base segona de l'esmentada Ordre 17/2015, l'import total de l'ajuda estarà en funció de l'alumnat empadronat en cada localitat i escolaritzat en centres públics i privats concertats.  
2. L'import màxim de la subvenció a cada una de les entitats locals afectades per aquest decret vindrà determinat per la quantitat que l'entitat local hauria d'aportar en concepte de cofinançament en el marc del programa d'ajudes recollit en la referida Ordre 17/2015, tenint en compte que correspon a cada administració participant l'aportació d'un terç del finançament del cost global de la convocatòria del programa de Xarxallibres.  
  
Article 4. Finançament  
Aquestes subvencions s'atorgaran mitjançant concessió directa, a càrrec de les aplicacions pressupostàries que s'habiliten per a aquesta finalitat, mitjançant la corresponent modificació de crèdits en els pressupostos de la Generalitat per a l'exercici 2016, una vegada aprovat aquest decret i segons el que estableix l'article 168.1c de l'esmentada Llei 1/2015.  
  
Article 5. No subjecció a polítiques de competència  
Les subvencions que es concedisquen de conformitat amb aquest decret, no necessiten la seua notificació a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, ja que van dirigides a entitats que no exerceixen activitat econòmica.  
  
Article 6. Procediment  
1. La tramitació de l'expedient es realitzarà per la conselleria comptent en matèria d'educació que, en coordinació amb la conselleria competent en matèria d'hisenda i d'acord amb les dades que hi ha en poder de la Generalitat, identificarà d'ofici les entitats beneficiàries destinatàries de la subvenció de conformitat amb la normativa vigent en matèria de procediment administratiu comú.  
  
2. Segons el que preveu el paràgraf anterior, no caldrà sol·licitud expressa, si bé les entitats beneficiàries que vullguen renunciar a la subvenció objecte d'aquest decret, hauran de presentar-la en el termini de 15 dies naturals des de l'endemà de la publicació d'aquest decret en el Diari Oficial de la Comunitat Valenciana, mitjançant un escrit en què conste l'esmentada renúncia, dirigit a la Conselleria d'Educació, Investigació, Cultura i Esport, Secretària Autonòmica d'Educació i Investigació, presentat per qualsevol dels mitjans previstos en la legislació vigent en matèria de procediment administratiu comú.  
  
  
Article 7. Resolució i notificació del procediment  
1. La concessió de la condició d'entitat beneficiària i perceptora de l'ajuda s'atribueix, segons el que preveu l'article 168.1.c subapartat e de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, a la secretaria autonòmica competent en matèria d'educació.  
2. La resolució es notificarà a les entitats beneficiàries per qualsevol dels mitjans previstos en la legislació vigent en matèria de procediment administratiu comú.  
  
Article 8. Validació d'actuacions  
Mitjançant aquest decret es validen totes les actuacions realitzades per les entitats beneficiàries en aplicació de l'Ordre 17/2015, de 26 d'octubre, de la Conselleria d'Educació, Investigació, Cultura i Esport, amb anterioritat a la seua entrada en vigor.  
  
Article 9. Forma de pagament, justificació i reintegrament  
1. El pagament de la subvenció es realitzarà directament a les entitats beneficiàries, mitjançant abonament al compte bancari que consta en el model normalitzat de sol·licitud, presentat davant de la Conselleria d'Educació, Investigació, Cultura i Esport, d'acord amb el que estableix l'Ordre 17/2015.  
2. La justificació de la subvenció rebuda es realitzarà en els termes que preveu la base deu de l'esmentada ordre. En la justificació que es presente per part de la secretaria o intervenció de l'entitat local constarà la totalitat de les despeses realitzades a càrrec del programa Xarxallibres, inclosa la part que se subvenciona a les entitats locals a través d'aquest decret.  
3. Les quantitats rebudes per les entitats beneficiàries que una vegada realitzada la justificació, segons el que preveu l'apartat anterior, no hagen estat destinades a la finalitat prevista en aquest decret, hauran de ser reintegrades a la Generalitat, d'acord amb el que estableixen l'article 37 de la Llei 38/2003, de 17 de novembre, General de Subvencions i l'article 172 de l'esmentada Llei 1/2015.  
  
  
  
DISPOSICIONS FINALS  
  
Primera. Producció d'efectes  
Aquest decret, produirà efectes a partir de l'endemà de publicar-se en el Diari Oficial de la Comunitat Valenciana.  
  
Segona. Recursos  
D'acord amb l'article 168.1.c de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions, aquest decret no té consideració de disposició de caràcter general.  
  
  
Contra les bases regulades per aquest decret, que posen fi a la via administrativa, es podrà interposar un recurs contenciós administratiu en el termini de dos mesos, a comptar de l'endemà de publicar-se, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
  
València, 1 de juliol de 2016  
  
La presidenta del Consell en funcions  
i consellera d'Igualtat i Polítiques Inclusives,  
MÓNICA OLTRA JARQUE  
  
El conseller d'Educació, Investigació, Cultura i Esport,  
VICENT MARZÀ IBÁÑEZ